Predkladacia správa

Zámer uzavrieť novú Dohodu medzi vládou Slovenskej republiky a vládou Slovinskej republiky o vzájomnej ochrane utajovaných skutočností vychádza z vlastnej iniciatívy. 

V auguste roku 2003 bol slovinskej strane zaslaný návrh bezpečnostnej dohody spolu s platným zákonom č. 241/2001 Z. z. o ochrane utajovaných skutočností i s pripravenou novelou tohto zákona, ktorá bola v schvaľovacom procese. Národný bezpečnostný úrad v Slovinsku nemal k predmetnej dohode takmer žiadne pripomienky. V januári 2004 nám bolo oznámené prostredníctvom Veľvyslanectva SR v Slovinsku, že je záujem slovinskej strany podpísať bezpečnostnú dohodu. Napokon v marci 2004 slovinská strana zaslala konečnú verziu textu dohody na posúdenie. 

Dohoda upravuje vzájomnú ochranu všetkých utajovaných skutočností, ktoré boli za takéto skutočnosti určené a označené podľa právneho poriadku štátu jednej zmluvnej strany a odovzdané štátu druhej zmluvnej strany; upravuje podmienky, za akých je možné sa oboznamovať s utajovanými skutočnosťami ako aj podmienky bezpečnostnej klasifikácie (dáva do súladu stupne utajenia s platnou legislatívou Slovenskej republiky), nakladania a výmeny utajovaných skutočností, spolupráce kompetentných orgánov, prekladov a reprodukcie utajovaných skutočností, porušenia ochrany utajovaných skutočností. 

Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť. Materiál bol predložený na medzirezortné pripomienkové konanie.

V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Uzavretie predmetnej dohody je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom ako aj právnym poriadkom Slovenskej republiky. 

V rámci medzirezortného pripomienkového konania bolo vznesených 39 pripomienok z toho 1 zásadná. Akceptovaných bolo 31 a zapracovaných do materiálu, 6 neakceptovaných a 2 čiastočné akceptovaná pripomienka sú uvedené vo vyhodnotení pripomienkové konania.